Mens store dele af landet er indhyllet i skyer og dis med temperaturer lige over frysepunktet, så har en opklaring i den nordlige halvdel af Jylland givet anledning til et for trafikanterne lidt mere udfordrende vejrlig. Her har det klare vejr nemlig givet let frost og med fugt i luften er der således risiko for rimfrost og glatte veje. Det gælder især i Vendsyssel og Himmerland, men der kan også være glatte veje eller ovenikøbet tåge andre steder. Koldest har det i nat været i Stenhøj i det indre Vendsyssel med temperaturer ned til -2,8 grader. I dagens løb får vi let tøvejr og mest skyet og diset vejr - men i første omgang kan man altså få en formiddag med plads til solskin i det nordjyske.

Opsummering:
Klart vejr flere steder i den nordlige halvdel af Jylland har givet anledning til frostvejr og rimglatte veje.